司空山歌
作者：釋擇崇
朝代：宋

paragraphs: 司空山，在雲外，時人到得方自在。
我今隨力幸登臨，四顧巍巍無向背。
絕遮攔，難比況，千山萬山齊恃仰。
九夏炎炎雪正飛，三冬颯颯華初放。
春不榮，秋不落，隱隱昭昭倚寥廓。
直下人間咫尺間，欲上之人難措腳。
人跡絕，野境寬，觸事無能懶散便。
有時向日巖前坐，有時乘困日高眠。
不學禪，不修道，只麽騰騰恣顛倒。
百種無求箇野人，隨分隨緣能作造。
不從他，不覓己，一句靈靈萬緣裏。
自從識得祖師關，歷歷明明此爲始。
無妙名，無忌諱，來者向渠只麽是。
任你千般與萬般，何曾出得箇些子。
分明說報知音，目炙風吹不用尋。
須彌南畔相逢著，積翠臺邊旨更深。
旨更深，誰會得，東村王老眼前黑。
李四張三不信伊，問盡鄰家轉疑惑。
轉疑惑，不較多，爲君吟作司空歌。
宮商角徵任吹唱，角徵宮商爭奈何。